Ο **Αθλητικός Όμιλος Ελευθερία Μοσχάτου** είναι ελληνικό αθλητικό σωματείο που δραστηριοποιείται στην περιοχή του Μοσχάτου στην Αθήνα. Επίσημο έτος ίδρυσής του είναι το 1973 και οι αθλητές του αγωνίζονται με χρώματα το μπλε, το λευκό και συμπληρωματικά το μαύρο. Διατηρεί τμήματα καλαθοσφαίρισης για αθλητές και αθλήτριες όλων των ηλικιακών ομάδων, ενώ μέχρι τις αρχές της δεκαετίας του 2010 διατηρούσε και τμήμα ποδοσφαίρου. Έδρα του είναι το Δημοτικό Κλειστό Γυμναστήριο του Μοσχάτου, χωρητικότητας 330 καθήμενων θεατών.

Τμήμα ποδοσφαίρου
-----------------

Από την ίδρυσή της το 1973 η Ελευθερία Μοσχάτου αγωνιζόταν στο τοπικό πρωτάθλημα της Ε.Π.Σ. Πειραιώς, αναρριχόμενη τις κατηγορίες μέχρι την άφιξη στην Α' Κατηγορία στα τέλη της δεκαετίας του 1980. Κατά τη διάρκεια της επόμενης δεκαετίας άλλαξε σε διάφορες περιστάσεις κατηγορία στο τοπικό πρωτάθλημα.

Την αγωνιστική περίοδο 2008-09 η Ελευθερία συμμετείχε στην Α' Κατηγορία Πειραιώς και ειδικότερα στον Α' Όμιλο, τον οποίο συγκρότησαν 15 ομάδες. Στον τελικό βαθμολογικό πίνακα βρέθηκε στην 3η θέση με 18 νίκες, 6 ισοπαλίες και 4 ήττες. Την επόμενη χρονιά, 2009-10, η πτώση στις επιδόσεις της ομάδας ήταν κατακόρυφη. Πάντα στα πλαίσια του ίδιου Ομίλου, συγκέντρωσε 6 νίκες, 5 ισοπαλίες και 17 ήττες. Σαν συνέπεια ολοκλήρωσε τις αγωνιστικές της υποχρεώσεις στη 15η και τελευταία θέση της βαθμολογίας, γνωρίζοντας τον υποβιβασμό.

Λίγο αργότερα το ποδοσφαιρικό τμήμα της Ελευθερίας Μοσχάτου απορροφήθηκε από αυτό του Α.Ο. Μοσχάτου, που έλαβε τη νέα ονομασία «Α.Ε. Μοσχάτου».

Τμήμα καλαθοσφαίρισης ανδρών
----------------------------

### Ιστορική αναδρομή

Την αγωνιστική περίοδο 2006-07 η Ελευθερία ανήλθε στην Α' Κατηγορία Ανδρών της Ε.Σ.ΚΑ. Νότιας Αττικής, χωρίς ωστόσο να μπορέσει να εξασφαλίσει τη σταθεροποίησή της σε αυτή. Ειδικότερα, σε κοινό Όμιλο των 14 ομάδων, συγκέντρωσε 8 νίκες και 18 ήττες με αποτέλεσμα να καταταγεί στη 12η θέση και να υποβιβαστεί στη Β' Κατηγορία. Παρ' όλα αυτά η Ελευθερία ήταν η μία από τις τέσσερις ομάδες που εξασφάλισαν την άνοδο στην Α' Κατηγορία μετά το πέρας της σαιζόν 2007-08.

Τη χρονιά 2008-09 η ομάδα έδειξε καλό αγωνιστικό πρόσωπο ολοκληρώνοντας τις αγωνιστικές της υποχρεώσεις για την Α' Κατηγορία στην 4η θέση του βαθμολογικού πίνακα, σε σύνολο 14 ομάδων.

Την επόμενη περίοδο, 2009-10, οπότε και το Πρωτάθλημα της Α' Κατηγορίας διεξήχθη και πάλι μεταξύ 14 ομάδων, ο σύλλογος του Μοσχάτου τερμάτισε στην 6η θέση, έχοντας συλλέξει 15 νίκες και 11 ήττες. Σημειώνεται πως παρατηρήθηκε πενταπλή ισοβαθμία για τις θέσεις 5 έως 9 ανάμεσα στις ομάδες Α.Ε. Ρέντη, Ελευθερία Μοσχάτου, Προοδευτική Νεολαία, Πέρα και Φιλαθλητικό Μεγάρων, με την τελική κατάταξη να διαμορφώνεται από τα μεταξύ τους στατιστικά.

Την επόμενη χρονιά, 2010-11, συνεχίστηκαν οι προσπάθειες ανόδου της Ελευθερίας στη Γ' Εθνική, ωστόσο και πάλι δεν πέτυχε το στόχο της. Στην τελική βαθμολογία βρέθηκε στην 8η θέση σε σύνολο 14 συλλόγων, με ασφάλεια πάνω από τη ζώνη του υποβιβασμού. Ο απολογισμός της χρονιάς ήταν 12 νίκες και 14 ήττες, όσες συνέλεξαν και οι ομάδες Πρωτέας Βούλας και Φοίνικας Πειραιά.

Την αγωνιστική περίοδο 2011-12 η απόδοση του συλλόγου παρουσίασε κάμψη με αποτέλεσμα να μην μπορέσει να αποφύγει τον υποβιβασμό στη Β' Κατηγορία. Ειδικότερα ο απολογισμός του ήταν 7 νίκες και 19 ήττες και συνεπώς έκλεισε τη χρονιά στη 12η θέση της τελικής κατάταξης. Έτσι ακολούθησε το Φοίνικα Πειραιά και το Παλαιό Φάληρο στην αμέσως χαμηλότερη Κατηγορία.

Η έναρξη της περιόδου 2012-13 βρήκε την ομάδα του Μοσχάτου στη Β' Κατηγορία μετά από τέσσερα χρόνια. Το Πρωτάθλημα οργανώθηκε σε κοινό Όμιλο των 15 ομάδων. Στο πλαίσιο αυτό η Ελευθερία συγκέντρωσε 18 νίκες και 10 ήττες, ολοκληρώνοντας τις αγωνιστικές της υποχρεώσεις στην 4η θέση της βαθμολογικής κατάταξης, φτάνοντας κοντά στην άνοδο. Τελικά ανακατατάξεις που έλαβαν χώρα στις Εθνικές Κατηγορίες στα μέσα Ιουλίου οδήγησαν την Ελευθερία στην Α' Κατηγορία, όπου κάλυψε τη θέση του Ικάρου Νέας Σμύρνης που ανήλθε στη Γ' Εθνική.

Εντούτοις, η ομάδα δεν προσαρμόστηκε εγκαίρως στις απαιτήσεις του επιπέδου αυτού, με συνέπεια μια πολύ κακή αγωνιστικά χρονιά. Έχοντας συγκεντρώσει μόλις 3 νίκες σε 26 αγώνες τερμάτισε στην τελευταία θέση του βαθμολογικού πίνακα της Α' Κατηγορίας της περιόδου 2013-14 με αποτέλεσμα να επιστρέψει ξανά στη Β' Κατηγορία.

Ωστόσο οι διαδοχικές αλλαγές κατηγορίας συνεχίστηκαν για την Ελευθερία και τη χρονιά 2014-15. Στο μεταξύ οι ομάδες της Β' Κατηγορίας είχαν μειωθεί από 16 σε 14, με αποτέλεσμα να διεξαχθούν 26 αγωνιστικές. Σε αυτές η ομάδα σημείωσε 16 νίκες και 10 ήττες, κλείνοντας την περίοδο αυτή στην 4η θέση. Η εξέλιξη αυτή επέτρεψε στην ομάδα να προβιβαστεί και πάλι στην Α' Κατηγορία.

### Τρέχουσα αγωνιστική περίοδος

Κατά την τρέχουσα αγωνιστική περίοδο, 2015-16, ο Α.Ο. Ελευθερία Μοσχάτου λαμβάνει μέρος στο Πρωτάθλημα της Α' Κατηγορίας Ανδρών που διοργανώνει η Ένωση Σωματείων Καλαθοσφαίρισης Νότιας Αττικής.

Στα πλαίσια του θεσμού του Κυπέλλου Ανδρών της Ένωσης, ο σύλλογος συμμετείχε σε δύο αγώνες στα πλαίσια της 3ης και 4ης αγωνιστικής. Στον πρώτο νίκησε την Ακαδημία Ελευσίς με σκορ 62-69, ενώ στο δεύτερο ηττήθηκε με σκορ 78-64 από την Α.Ε. Καλλιθέας με αποτέλεσμα να αποκλειστεί από τη συνέχεια της διοργάνωσης.

Έδρα του συλλόγου είναι το Κλειστό Γυμναστήριο Μοσχάτου, χωρητικότητας 330 θεατών. Πρόεδρος του διοικητικού συμβουλίου είναι ο Άρης Δημητρίου και γενικός αρχηγός των αγωνιστικών τμημάτων ενηλίκων ο Νίκος Σιώκας. Την τεχνική ηγεσία του συλλόγου διατηρούν από το Δεκέμβριο του 2015 οι Κώστας Κλιγκόπουλος και Άγγελος Γεωργάκης.

Τμήμα καλαθοσφαίρισης γυναικών
------------------------------

Κύριο λήμμα: Ελευθερία Μοσχάτου (καλαθοσφαίριση γυναικών)
Το τμήμα καλαθοσφαίρισης γυναικών της Ελευθερίας Μοσχάτου διαθέτει στην τροπαιοθήκη του

* 2× Πρωταθλήματα Νότιας Αττικής (2004, 2016)
* 3× Πρωταθλήματα Νότιας Αττικής (2004, 2014, 2016)

Αγωνίστηκε για πρώτη φορά στο Πρωτάθλημα της Α2 Εθνικής Κατηγορίας καθώς και στο θεσμό του Κυπέλλου Ελλάδος κατά την αγωνιστική περίοδο 2004-05. Η αγωνιστική περίοδος 2008-09 είναι η πρώτη κατά την οποία η ομάδα του Μοσχάτου ανεβαίνει στην Α1 Εθνική.

Παραπομπές
----------

1. 1 2  «Κλειστό Γυμναστήριο Μοσχάτου» Αρχειοθετήθηκε 2016-03-05 στο Wayback Machine. πληροφορίες στον ιστότοπο Gipeda.gr.
2. ↑  «Τελικές Βαθμολογίες Ε.Π.Σ. Πειραιώς 2008-2009» Αρχειοθετήθηκε 2016-03-04 στο Wayback Machine. πληροφορίες στον ιστότοπο «Ερασιτεχνικά Ποδοσφαιρικά Σωματεία Πειραιά».
3. ↑  «Τελικές Βαθμολογίες Ε.Π.Σ. Πειραιώς 2009-2010» Αρχειοθετήθηκε 2016-03-04 στο Wayback Machine. πληροφορίες στον ιστότοπο «Ερασιτεχνικά Ποδοσφαιρικά Σωματεία Πειραιά».
4. ↑  «Οι ακαδημίες του Μοσχάτου και τα «δικά του παιδιά»… » Αρχειοθετήθηκε 2016-03-05 στο Wayback Machine. άρθρο στον ιστότοπο Moschatotavros.gr.
5. ↑  «Άνοδος και "νταμπλ" για Εθνικό» Αρχειοθετήθηκε 2016-03-05 στο Wayback Machine. άρθρο στον ιστότοπο Sport24.gr, 28 Απριλίου 2009.
6. ↑  «Στη Γ' Εθνική και νταμπλούχος ο Εθνικός»[*νεκρός σύνδεσμος*], άρθρο στον ιστότοπο SentraGoal.gr, 29 Απριλίου 2009.
7. ↑  «Αυλαία στην Α' ΕΣΚΑΝΑ Ανδρών», άρθρο στον ιστότοπο Sport24.gr, 27 Απριλίου 2010.
8. ↑  «Α΄ ΕΣΚΑΝΑ: Στη Γ΄εθνική ο Πορφύρας» Αρχειοθετήθηκε 2016-03-04 στο Wayback Machine. άρθρο στον ιστότοπο BasketNet.gr, 27 Απριλίου 2010.
9. ↑  «Α' ΕΣΚΑΝΑ Ανδρών: η τελευταία 26η αγωνιστική», άρθρο στον επίσημο ιστολόγιο της Ένωσης, 3 Μαΐου 2011.
10. ↑  «Στη Γ" Εθνική ο Πόλις Καλλιθέας», άρθρο στον ιστότοπο InfoBasket.gr, 19 Απριλίου 2011.
11. ↑  «Επέστρεψε στην Γ' Εθνική ο Ιωνικός Νικαίας», άρθρο στον ιστότοπο Sport24.gr, 24 Απριλίου 2012.
12. ↑  «Α’ ΕΣΚΑΝΑ – 26η αγωνιστική… Στη Γ’ Εθνική ο Ιωνικός Νίκαιας», άρθρο στον ιστότοπο InfoBasket.gr, 24 Απριλίου 2012.
13. ↑  «Β’ ΕΣΚΑΝΑ – 30ή αγωνιστική», άρθρο στον ιστότοπο InfoBasket.gr, 14 Μαΐου 2013.
14. ↑  «Α’ ΕΣΚΑΝΑ: Και η Ελευθερία Μοσχάτου στην κατηγορία» Αρχειοθετήθηκε 2016-03-04 στο Wayback Machine. άρθρο στον ιστότοπο Megara.org, 10 Ιουλίου 2013.
15. ↑  «Μανδραϊκός-Παπανικολάου: «Νέος στόχος η Β' Εθνική ...»», ανάρτηση στον επίσημο ιστότοπο της Ένωσης Σωματείων Καλαθοσφαίρισης Νότιας Αττικής, 9 Μαΐου 2014.
16. ↑  «Β΄ΕΣΚΑΝΑ – 26η αγωνιστική… Έπεσε η αυλαία», άρθρο στον ιστότοπο InfoBasket.gr, 1 Μαΐου 2015.
17. ↑  «Αποτελέσματα & Βαθμολογίες Πρωταθλημάτων» Αρχειοθετήθηκε 2016-03-04 στο Wayback Machine. πληροφορίες στον επίσημο ιστότοπο της Ένωσης Σωματείων Καλαθοσφαίρισης Νότιας Αττικής.
18. ↑  «Πρόγραμμα και Αποτελέσματα Κυπέλλου Ανδρών Ε.Σ.ΚΑ.Ν.Α. 2015-2016», πληροφορίες στον επίσημο ιστότοπο της Ένωσης Σωματείων Καλαθοσφαίρισης Νότιας Αττικής.
19. ↑  «Η νέα διοίκηση του Α.Ο.Ε.Μ.»[*νεκρός σύνδεσμος*], ανάρτηση στον επίσημο ιστότοπο του συλλόγου, 24 Σεπτεμβρίου 2015.
20. ↑  «Κλιγκόπουλος και Γεωργάκης στο Μοσχάτο» Αρχειοθετήθηκε 2016-01-19 στο Wayback Machine. άρθρο στον ιστότοπο SuperBasket.gr, 17 Δεκεμβρίου 2015.
21. ↑  «Ο Κλιγκόπουλος στους άνδρες της Ελευθερίας Μοσχάτου» Αρχειοθετήθηκε 2015-12-20 στο Wayback Machine. άρθρο στον ιστότοπο SportsHero.gr, 17 Δεκεμβρίου 2015.
22. ↑  «Βαθμολογία Πρωταθλήματος Α2 Εθνικής Κατηγορίας Γυναικών (Όμιλος Νότου) 2004-2005», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
23. ↑  «Η Ελευθερία Μοσχάτου στην Α1 Γυναικών» Αρχειοθετήθηκε 2018-08-06 στο Wayback Machine. άρθρο στον ιστότοπο BasketBlog.gr, 28 Ιουνίου 2018.
24. ↑  «Στην Α1 Γυναικών η Ελευθερία Μοσχάτου!»[*νεκρός σύνδεσμος*], άρθρο στον ιστότοπο SuperBasket.gr, 28 Ιουνίου 2018.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Α.Ο. Ελευθερία Μοσχάτου, επίσημη ιστοσελίδα του Συλλόγου.
* Α.Ο. Ελευθερία Μοσχάτου, παλαιότερο επίσημο ιστολόγιο του Συλλόγου που διατηρείται ως αρχείο.
* «Κλειστό Γυμναστήριο Μοσχάτου» Αρχειοθετήθηκε 2016-03-05 στο Wayback Machine. πληροφορίες στον ιστότοπο Gipeda.gr.
* «Το φωτογραφικό λεύκωμα του τελικού Κυπέλλου ΕΣΚΑΝΑ!», φωτογραφικό αφιέρωμα της κατάκτησης του Κυπέλλου Ε.Σ.ΚΑ.Ν.Α. 2014 στον ιστότοπο WePlayBall.gr, 2 Μαρτίου 2014.
* «Κυπελλούχοι Γυναικών Ε.Σ.ΚΑ.Ν.Α. 2014», φωτογραφικό αφιέρωμα στον επίσημο ιστότοπο του συλλόγου.

  

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ομάδες Γ΄ Εθνικής Κατηγορίας Καλαθοσφαίρισης Ανδρών 2023–2024 |
| --- |
|  |
| 1ος Όμιλος | 
* Ιόνιος Κέρκυρας
* Αστέρας Τέμενης
* Ιωάννινα (Σ.Κ.)
* Παναχαϊκή
* Προμηθέας 2014
* Αργοναύτης Νέας Κίου
* Αχαγιά '82
* Δόξα Πύρρου Άρτας
* Γλαύκος Πατρών
* Παραμυθιά
* Ιωάννινα (Α.Γ.Σ.)
* Γαργαλιάνοι
 |  |
|  |
| 2ος Όμιλος | 
* Πανναξιακός
* Κ.Α.Π.
* Κρόνος Αγίου Δημητρίου
* Παλαίμων Κορίνθου
* Ηλυσιακός
* Ακαδημία Μπάσκετ Ελευσίνας
* Εκπαιδευτήρια Δούκα
* Πικέρμι
* Πέρα
* Ίκαρος Καλλιθέας
* Αργοναύτης Τριγλίας
 |
|  |
| 3ος Όμιλος | 
* Ηλιούπολη
* Δάφνη Δαφνίου
* Ηράκλειο
* Πορφύρας Φρεαττύδος
* Ελευθερία Μοσχάτου
* Ερμής Αργυρούπολης
* Ένωση Ιλίου
* Νίκη Αμαρουσίου
* Χανιά
* Πεύκη
* Χολαργός
* Άγιοι Ανάργυροι
 |
|  |
| 4ος Όμιλος | 
* Μελίκη
* Τιτάνες Παλαμά
* Αετοί Βέροιας
* Καστοριά
* Άργος Ορεστικό
* Τρίκαλα
* Α.Ε.Λ.
* Κούπα Κιλκίς
* Αλμυρός
* Πιερικός Αρχέλαος
* Ολυμπιακός Βόλου
* Εκπαιδευτήρια Φρυγανιώτη
 |
|  |
| 5ος Όμιλος | 
* Ναύαρχος Βότσης
* Ασπίδα Ξάνθης
* Ευκαρπία
* Ρούπελ Σιδηροκάστρου
* Ιωνικός Ιωνίας
* Σταυρούπολη
* Όλυμπος Ελευθερίου-Κορδελιού
* Ευρώπη '87 Πευκοχωρίου
* Εθνικός Λαγυνών
* Βασιλικά Θεσσαλονίκης
* Αγία Βαρβάρα Καβάλας
* Ακαδημία Μπάσκετ Μουδανιών
 |

 |